કોંગ્રેસ છોડીને ભાજપમાં ગયેલા શંકરસિંહ વાઘેલા જૂથના ધારાસભ્યો સરકારથી નારાજ છે. હમણાં જ આ જૂથના આગેવાનોની બેઠક શંકરસિંહની હાજરીમાં મળી હતી તેમાં આ રિબેલિયન લિડર્સ જોડાયા હતા. કોંગ્રેસના એકમાત્ર નેતા કે જેઓ ભાજપમાં ગયા છે તે બળવંતસિંહ રાજપૂતને ગુજરાત ઔદ્યોગિક વિકાસ નિગમની લોટરી લાગી છે. તેઓ તેમના સ્થાન પર બેસીને આ નિગમમાં જે લાલીયાવાડી ચાલતી હતી તેને બંધ કરાવી નવા ઇનોવેશનને આવકાર આપી રહ્યાં છે. ઔદ્યોગિક વિસ્તારોમાં પડતી મુશ્કેલીઓ, પ્લોટીંગની વ્યવસ્થા તેમજ આ વસાહતો વધુને વધુ સુવિધા કેમ મળે તેની ફિકર કરતા રહે છે પરંતુ ઔદ્યોગિક વસાહતોના વિવિધ પ્રશ્નોના ઉકેલ માટે હાલના મેનેજીંગ ડિરેક્ટર ડી. થારા ફેવરેબલ નથી તેથી સરકારમાં ઔદ્યોગિક વસાહતોના અનેક લોકોએ રજૂઆત કરી છે અને કહ્યું છે કે વાયબ્રન્ટ ઇન્વેસ્ટર્સ સમિટ આવતી હોવાથી આ નિગમમાં પ્રેક્ટિકલ અને ઉદ્યોગોને સાચી રીતે સમજી શકે તેવા ઓફિસરની નિયુક્તિ થાય તે સરકારના હિતમાં છે.